
                                                      ጥር 2018
	አሶሳ



መግቢያ
በክልሉ የተለያዩ አገልግሎት ሰጪ ተቋማት የሚሰጡ አገልግሎቶች የሚታይባቸውን የመልካም አስተዳደር ችግር ለመቅረፍ እንዲሁም ለተገልጋዩ ተደራሽ፣ ቀልጣፋ፣ ወጪ ቆጣቢና ጥራቱ የተጠበቀ የአንድ ማዕከል አገልግሎት በመስጠት የተገልጋይን እርካታ ማሳደግና ተገልጋዩ በተሰማራበት የሥራ መስክ ውጤታማነቱን እንዲጨምር ማድረግ አስፈላጊ ሆኖ በመገኘቱ በማዕከሉ ውስጥ አገልግሎት እንዲሰጡ ከሚመደቡ የመንግስት ሠራተኞች በተጨማሪ የበጎፈቃድ አገልግሎት ሰጪዎች በተመደቡበት የአገልግሎት ተግባራት የበጎ ፈቃድ አገልግሎት ሰጪዎች ምልመላ፣ ስምሪትና አስተዳደር እንዲሁም ያላቸውን መብቶች እና ግዴታዎች በተመለከተ የአሰራር ስርዓት መዘርጋት አስፈላጊ በመሆኑ በደንብ ቁጥር 181/2017 አንቀፅ 8 ንዑስ አንቀፅ 5 መሰረት ይህ የመሶብ አንድ ማዕከል አገልግሎት በጎ ፈቃድ አገልግሎት ሰጪዎች ምልመላ፣ ምደባና አስተዳደር መመሪያ አውጥቷል።

ክፍል አንድ
ጠቅላላ ድንጋጌ
1. አጭርርዕስ፣
ይህ መመሪያ በቤጉ መሶብ አንድ ማእከል ውስጥ የበጎ ፈቃድ አገልግሎት ለሚሰጡ “የበጎ ፈቃድ አገልግሎት ሰጪዎች ምልመላ፣ ምደባና አስተዳደር መመሪያ ቁጥር …./2018” ተብሎ ሊጠቀስ ይችላል፡፡
2. ትርጓሜ፣
1. “ቢሮ” ወይም “ቢሮ ኃላፊ” ማለት እንደ ቅደም ተከተሉ የሲቪል ሰርቪስ ቢሮ ወይም ቢሮ ኃላፊ ነው።
2. “ደንብ” ማለት “የቤጉ መሶብ የአንድ ማዕከል ዲጅታል የመንግስት አገልግሎት ለማቋቋም በክልሉ ም/ቤት የወጣ ደንብ ቁጥር 181/2017 ነው፡፡
3. ”የመሶብ ማዕከል አገልግሎት“ ማለት አገልግሎት ሰጭ እናት ተቋማት በአንድነት ተደራጅተው ለተገልጋይ በአንድ ቦታ አገልግሎት የሚሰጡበት በህግ የተቋቋመ ማዕከል ነው፡፡
4. “የበጎ ፈቃድ አገልግሎት ሰጪ” ማለት፡- በመሶብ ማዕከል በሚሰጡ አገልግሎቶች በፈቃደኝነት እና በራሱ ፍላጎት በመሳተፍ በተመደበበት ሥራ/አገልግሎት ዕውቀቱን፣ ጊዜውንና ጉልበቱን ያለክፍያ (ያለደመወዝ) ለሕዝብ ጥቅም የሚያውል ነው፡፡
5. “የማትጊያ ክፍያ” ማለት፡- በመሶብ ማዕከል ውስጥ ነፃ አገልግሎት ለሚሰጡ የበጎ ፈቃድ አገልግሎት ሰጪዎች የሚሰጥ የማበረታቻ ክፍያ ነው፡፡
6. “የበጎ ፈቃድ አገልግሎት ሰጪዎች አስተባባሪ” ማለት- የበጎ ፈቃድ አገልግሎት ሰጪ ባለሙያዎች የተመደቡበትን የአገልግሎት ተግባር በአግባቡ ስለመወጣታቸው እንዲከታተልና እንዲቆጣጠር በማዕከሉ ውስጥ ኃላፊነት የተሰጠው ሰው ነው፡፡
7. “የስምምነት ውል” ማለት፡- የበጎ ፈቃድ አገልግሎት ሰጪዎች በመሶብ ማእከል ውስጥ ስለሚሰጡ የበጎ ፈቃድ አገልግሎት በበጎ ፈቃድ አገልግሎት ሰጪው እና በማዕከሉ መካከል ሊኖሩ የሚገባቸውን መብቶች እና ግዴታዎች እንዲሁም አጠቃላይ ግንኙነትን የሚገልጽና የሚወስን ሰነድ ነው፡፡
8. “የሥራ አፈጻጸም ግምገማ” ማለት፡- በጎ ፈቃድ አገልግሎት ሰጪው በማዕከሉ ውስጥ ተመድቦ ለሰጠው አገልግሎት መጨረሻ ላይ ተመዝኖ ውጤት የሚሰጥበት ሥርዓት ነው፡፡
9. “የፈረቃ መርሃ ግብር” ማለት- የበጎ ፈቃድ አገልግሎት ሰጪዎች በማዕከሉ ውስጥ ስለሚሰጡት አገልግሎት በተፈረመው ስምምነት መሠረት የአገልግሎት ጊዜን መሠረት ያደረገ የድርጊት መርሃ ግብር ነው፡፡
10. “የምስክር ወረቀት” ማለት- አንድ የበጎ ፈቃድ አገልግሎት ሰጪ በመሶብ ማዕከል ውስጥ በተመደበበት ተግባር ላበረከተው አስተዋጽኦ የሥራ አፈጻጸሙ ተገምግሞ የሚሰጥ የዕውቅና ማስረጃ ነው፡፡
3. የፆታ አገላለጽ
በዚህ መመሪያ በወንድ ጾታ የተገለጸው የሴትን ጾታንም ያጠቃልላል፡፡

4. የተፈፃሚነት ወሰን፣
ይህ መመሪያ በመሶብ ማዕከል ውስጥ ተመድበው በሚሰሩ የበጎ ፈቃድ አገልግሎት ሰጪዎች እና በማዕከሉ ላይ ተፈጻሚነት ይኖረዋል፡፡

ክፍል ሁለት
ስለ በጎ ፈቃደኞች ምልመላና ምደባ
5. የበጎ ፈቃደኞች ምልመላ፣
1. ማዕከሉ በበጎ ፈቃድ አገልግሎት ሰጪዎች ሊሰራ የሚችል አገልግሎት በሚኖረው ጊዜ በጎ ፈቃደኞችን እንዲመድብለት የክልሉ የሴቶች እና ማህበራዊ ጉዳይ ቢሮን ሊጠይቅ ይችላል፡፡
2. የምልመላ ጥያቄው የበጎ ፈቃድ አገልግሎት ሰጪውን ብዛት፣ የአገልግሎት መስክ፣ የቆይታ ጊዜ፣ የጾታ ስብጥር የመሳሰሉትን ያካተተ መሆን አለበት፡፡
3. በጎ ፈቃድ አገልግሎት ሰጪው በማዕከሉ ውስጥ በሚሰጠው አገልግሎት ላይ ከመመደቡ በፊት ቃለ መጠይቅና እንደ አስፈላጊነቱ የጽሁፍ/የተግባር ፈተና እንዲሁም አስገዳጅ የስልጠና መርሃ ግብሮችን መከታተል አለበት።
4. የበጎ ፈቃድ አገልግሎት ሰጪው ከላይ በተራ ቁጥር 5.3 የተመለከተውን ከፈጸመ በኋላ በማዕከሉ የሚዘጋጀውን የመረጃ ቅጽ በሰው ኃይል አስተዳደር አማካይነት መሙላት አለበት፡፡ ቅጹ የሚከተሉትን ዝርዝር መረጃዎች መያዝ አለበት፡፡
    ሀ/ ሙሉ ስም፣ ጾታና ዕድሜ
    ለ/ የመታወቂያ ቁጥርና የመኖሪያ አድራሻ
    ሐ/ የትውልድ ቦታ፣ ቀን፣ ወር እና ዓ/ም
    መ/ ፎቶ ግራፍ
    ሠ/ የጋብቻ ሁኔታ፤ የትምህርት ደረጃ፤ የቋንቋ ችሎታ፤ የሥራ ልምድ፤ የኮምፒውተር ችሎታ፤ ልዩ ችሎታ፤ የትርፍ ጊዜ ማሳለፊያዎች ፤ ኢሜይል፤ ስልክ ቁጥር
5. የበጎ ፈቃድ አገልግሎት ሰጪው የበጎ ፈቃደኝነት ተግባራት በማዕከሉ ውስጥ ቢያንስ ለ 6 ወራት መስጠት አለበት፡፡ የመሶብ ማዕከል ኃላፊ ከበጎ ፈቃደኞች አስተባባሪዎች ጋር በመነጋገር ጊዜው ለአንድ ወር ሊያራዝም ይችላል።
6. ከላይ በተራ ቁጥር 5.5 የተገለጸው ቢኖርም የበጎ ፈቃድ አገልግሎት ከ6 ወራት በታች ሊያጥር የሚችልበት ሁኔታ ሊኖር ይችላል፡፡
7. የበጎ ፈቃደኞች ቡድን የስራ መጀመሪያ እና የመጨረሻ ቀናት፣ የቃለ መጠይቅ መርሃ ግብሮች፣ 

6. በጎ ፈቃደኞች በማዕከሉ ውስጥ የሚሳተፉበት ተግባራት ፡ -
1) የተገልጋይን ፍሰት መቆጣጠር፣
2) ማመልከቻ እና ቅጽ መሙላትን መርዳት፣
3) ስለሚሰጡ አገልግሎቶች መረጃዎችን መስጠት፣
4) የኤሌክትሮኒክስ አገልግሎቶችን ማስተዋወቅ እና መደገፍ፣
5) የዳሰሳ ጥናቶችን ማካሄድ፣
6) ማንኛውም ሰው ዘር፣ ሀይማኖት፣ ቋንቋ፣ ጾታ፣ የንብረት ሁኔታ፣ አቋም፣ የአካል ጉዳት፣ የትምህርት ደረጃ፣ ወይም ከፖለቲካ አመለካከት፣ የሰራተኛ ማህበራት እና ሌሎች የህዝብ ድርጅቶች ጋር ያለ ግንኙነት ሳይለያይ በፈቃደኝነት መስራት ፣

7. የበጎ ፈቃደኞች ተሳትፎ ግምገማ መስፈርት 
1/ አለባበስ እና ንጽህና፤
2/ ራስን የመግለጽ ችሎታ እና በራስ መተማመን፤
3/ የትምህርት ፍላጎት እና ልዩ ችሎታዎች፤
4/ የህዝብ እንቅስቃሴ እና በበጎ ፈቃደኝነት ተግባራት ውስጥ ተሳትፎ፣
5/ የማዕከሉ የስራ እንቅስቃሴ ላይ ግንዛቤ ያለው፣
6/ ከማንኛውም ሱስ ጽዱ ሆነ፡፡
8. በማእከሉ እና በበጎ ፈቃደኞች መካከል የሚደረግ ስምምነት
1. በማእከሉ እና በበጎ ፈቃድ አገልግሎት ሰጪው መካከል ያለው ግንኙነት የሚገዛ የስምምነት ውል ይፈጸማል።
2. የበጎ ፈቃድ ስምምነቱ በሁለት ቅጂዎች የተቀረፀ ሲሆን አንደኛው በማዕከሉ እና ሌላው ለበጎ ፈቃድ አገልግሎት ሰጪው ይሰጣል፡፡
3. የበጎ ፈቃድ ስምምነቱ ማእከሉ የሚወስነው የጊዜ ቆይታ ይኖረዋል።
4. የበጎ ፈቃድ ስምምነቱ የሚከተሉትን ሁኔታዎች ያካተተ መሆን አለበት።
      ሀ/ ስለ ተዋዋይ ወገኖች መረጃ፣
     ለ/ በሁለቱ መካከል የሚኖሩ መብቶች እና ግዴታዎች፣
     ሐ/ የሚከናወኑ ተግባራት እና የአገልግሎቶች ስታንደርዶች፣
5. በጎ ፈቃደኞች ተግባራቸውን በሚፈጽሙበት ወቅት የሥራ እና የዲሲፕሊን ደንቦችን የሚጥሱ ከሆነ ስምምነቱ ሊቋረጥ ይችላል፡፡
6. በጎ ፈቃደኞች ከ15 ቀን ቀደም ብለው የጽሁፍ ማመልከቻ በማስገባት ስራቸውን ሊያቋርጡ ይችላሉ።
7. ማዕከሉ በጎ ፈቃደኞች የተሰማሩበት ስራ ተጠናቋል ብሎ ሲያረጋግጥ ከ15 ቀን ቀደም ብሎ ለበጎ ፈቃደኞች በጽሁፍ በማሳወቅ ሊያሰናብታቸው ይችላል፡፡


9. የስራ ሰዓት ደንብ 
1. የበጎ ፈቃደኞች የስራ ሰዓት ማዕከሉ በሚያዘጋጀው የጊዜ ሰሌዳ መሰረት ይሆናል፤ 
2. በማዕከሉ ውስጥ የበጎ ፈቃድ አገልግሎት እንቅስቃሴዎች የሚከናወኑት በፈረቃ መርሃ ግብር ይሆናል፣
3. የፈረቃ መርሃ ግብሩ በቀን 2 ፈረቃዎችን በማካተት የስራ መግቢያ እና መውጫ ሰዓት በመደበኛው ለመንግስት ሰራተኞች በተቀመጠው ሰዓት መሰረት ሆኖ፡-
      ሀ/ የመጀመሪያ ፈረቃ: ከ2:30 - 6:30፣
      ለ/ ሁለተኛ ፈረቃ: ከ7:30 - 11:30፣ይሆናል፡፡
4. ማዕከሉ እንደአስፈላጊነቱ በማዕከሉ የሥራ ሰዓት ላይ በመመስረት በፈረቃ መርሃ ግብሩ ላይ ለውጥ ሊያደርግ ይችላል።
5. በተፈቀደው የፈረቃ የጊዜ ሰሌዳ ላይ ለውጦችን በሚመለከት የበጎ ፈቃደኞች አስተባባሪ በሚያቀርበው ጥያቄ መሠረት እነዚህ ለውጦች በማዕከሉ ዋና ሀላፊ ሊደረጉ ይችላሉ።
10. ፈቃድ ስለመስጠት 
1. አንድ በጎ ፈቃደኛ በበጎ ፈቃደኞች አስተባባሪ አማካይነት አስቀድሞ የተጻፈ ማመልከቻ በማቅረብ በጎ ፈቃደኛው በወር አንድ ጊዜ ለ2 ቀናት ያክል ፈቃድ ሊጠይቅ ይችላል።
2. በተለዩ ጉዳዮች በበጎ ፈቃደኞች አስተባባሪ በተረጋገጠ ጥያቄ መሰረት ቢበዛ ለ7 ቀናት ፈቃድ ሊሰጥ ይችላል። በእንደዚህ ዓይነት ሁኔታዎች በጎ ፈቃደኞች ለበጎ ፈቃደኞች አስተባባሪ የጽሁፍ ማመልከቻ ማቅረብ አለባቸው::
3. በጎ ፈቃደኛው ከሥራ መግቢያ ሰዓት ከዘገየ ወይም ከቀረ ለማዕከሉ ሀላፊ የጽሁፍ ማብራሪያና ማስረጃ ማቅረብ አለበት ሆኖም በጎ ፈቃደኛው መቅረቱን ወይም መዘግየቱን አስቀድሞ ለበጎ ፈቃደኞች አስተባባሪ ካሳወቀ ትክክል እንደሆነ ይቆጠራል፣ 
4. ከላይ በተራ ቁጥር 3 ላይ የተገለጸው ቢኖርም በጎ ፈቃደኛው የቀረበትን ወይም የዘገየበትን ምክንያት በጽሁፍ ማብራሪያ ማቅረብ ይጠበቅበታል። 
5. በጎ ፈቃደኛው መቅረቱን ወይም መዘግየቱን አስቀድሞ ካላሳወቀ የስራ ዲሲፕሊን እና የውስጥ ደንቦችን እንደ መጣስ ስለሚቆጠር በበጎ ፈቃደኞች ወቅታዊ ግምገማ ወቅት ግምት ውስጥ ይገባል።
6. አንድ በጎ ፈቃደኛ ያለ በቂ ምክንያት ቢያንስ ለ3 ተከታታይ ቀናት ለአገልግሎት ካልመጣ እና መገኘት ካልቻለ የበጎ ፈቃደኞች ውል ሊቋረጥ ይችላል።

11. የሰው ሀብት አስተዳደር ክፍል በበጎ ፈቃደኞች ላይ የሚኖሩት መብቶችና ተግባራት

1. ለበጎ ፈቃደኝነት ተግባራት ለሚቀርቡ ግለሰቦች የቃለ መጠይቁን ሂደት ያደራጃል፣ ከማዕከሉ መርሆች ጋር በተጣጣመ መልኩ የበጎ ፈቃደኞች ምርጫን ይከታተላል፤ 
2. ተገቢ ያልሆኑ የበጎ ፈቃደኞች እንቅስቃሴ መቋረጥን በተመለከተ ለማእከሉ ዋና ሀላፊ ሪፖርት ማዘጋጀት፣
3. በበጎ ፈቃደኞች ላይ የሚቀርቡ ጥቆማዎችን እና ቅሬታዎችን ይገመግማል፣ ተገቢው እርምጃ እንዲወሰድ ያደርጋል።
4. የበጎ ፈቃድ ተግባራትን በማደራጀት፣ እየተከናወኑ ያሉ ያልተፈቱ ጉዳዮችን ሪፖርት በማዘጋጀት ለማእከሉ ሀላፊ ያቀርባል።
5. የበጎ ፈቃደኞችን አቅም ለመደገፍ ሀሳቦችን እና ተነሳሽነትን ያበረታታል፣
6. ልዩ አፈጻጸም ላሳዩ በጎ ፈቃደኞች ተዛማጅ የምስክር ወረቀቶችን ወይም ምስጋና እንዲሰጣቸው ያመቻቻል፣
7. በዚህ መመሪያ በተደነገገው መሠረት ከበጎ ፈቃድ አገልግሎት ሰጪዎች ጋር የስምምነት ውል ይፈራረማል፣
8. የበጎ ፈቃደኞች የሥራ ሰዓት የፈረቃ መርሃ ግብር አዘጋጅቶ በማጸደቅ ተግባራዊ ያደርጋል፣
9. በዚህ መመሪያ መሰረት የእረፍት ጊዜ ይሰጣል ይቆጣጠራል፣
10. በዚህ መመሪያ በተገለጸው መሰረት ከበጎ ፈቃደኞች ጋር ያለውን ስምምነት እንዲቋረጥ ያደርጋል፣
11. በእንቅስቃሴ ወቅት በጎ ፈቃደኞች ያደረሱትን ቁሳዊ ጉዳት ለማካካስ ተገቢውን ህጋዊ እርምጃ እንዲወሰድ ያደርጋል፣
12. ለበጎ ፈቃደኝነት ተግባራት የአስተዳደር ዘዴዎች እና ተዛማጅ ሂደቶችን ያደራጃል፣
13. የዓመታዊ የቀን መቁጠሪያ እቅድ እና ተግባራትን ከበጎ ፈቃደኞች አስተባባሪ ጋር በመሆን ያዘጋጃል፣ ከዕቅዱ ጋር በተጣጣመ መልኩ በማዕከሉ የተከናወኑ የበጎ ፈቃድ ተግባራትን አፈፃፀም ያረጋግጣል፣
14. በወር ቢያንስ አንድ ግዜ ከበጎ ፈቃደኞች ጋር ስብሰባ ያካሂዳል፣
15. የበጎ ፈቃደኞችን እድገት የሚደግፉ እርምጃዎችን ለመተግበር ገንቢ ሀሳቦችን እና ተነሳሽነትን ያበረታታል፣
16. የበጎ ፈቃደኝነት ተግባራትን ከማደራጀት ጋር የተያያዙ የህግና ቴክኒካዊ ጉዳዮችን እንዲፈቱ ያደርጋል፣
17. ለበጎ ፈቃደኞች ደጋፊ እና ደህንነቱ የተጠበቀ የሥራ አካባቢን እንዲፈጠር ያደርጋል፣
18. በጎ ፈቃደኞች በሥራ ገበታቸው ላይ መገኘታቸውን ያረጋግጣል፡፡

ክፍል ሶስት
የበጎ ፈቃደኞች ኃላፊነት
12. የበጎ ፈቃደኞች አስተባባሪ ያለው ኃላፊነት እና ተግባራት፣
1. የበጎ ፈቃደኞች አስተባባሪ ኃላፊነት፡-
      ሀ/ በጎ ፈቃደኞች የውል ግዴታቸውን በወቅቱ እና በጥራት እንዲወጡ ማድረግ፣
      ለ/ በዚህ መመሪያ በተደነገገው መሠረት ለበጎ ፈቃደኞች ፈቃድ እንዲያገኙ ማድረግ፣
      ሐ/ በስምምነት ውሉ በተገለፀው መሠረት የበጎ ፈቃደኞችን መብት ማስጠበቅ፣
      መ/ የበጎ ፈቃድ አገልግሎት ሰጪዎች መብት በማስጠበቅ እና በመካከላቸው ለሚፈጠሩ አለመግባባቶች አድልኦ አለመኖሩን ማረጋገጥ፣
      ሠ/ የበጎ ፈቃድ ተግባራትን በማደራጀት እና እየተከናወኑ ያሉ ያልተፈቱ ጉዳዮችን ለሰው ሰው ሀብት አስተዳደር ክፍል በማሳወቅ መፍትሔ ማፈላለግ፣
      ረ/ የበጎ ፈቃደኞችን ተሳትፎ መቆጣጠር እና መከታተል፣
      ሰ/ የበጎ ፈቃደኝነት ተግባራትን መረጃዎችን በተጠቀሰው ጊዜ ውስጥ መመዝገብ፣
      ሸ/ ስለ በጎ ፈቃደኞች ሳምንታዊ እና ወርሃዊ ሪፖርቶችን ማቅረብ፣
      ቀ/ በዚህ መመሪያ መሰረት በማዕከሉ የበጎ ፈቃደኝነት ስራዎችን ማደራጀት፣
      በ/ የበጎ ፈቃደኞች አስተባባሪው የበጎ ፈቃደኞች መብት ተጥሷል ወይም መድልዎ ተፈጽሟል ብሎ ከጠረጠረ ወዲያውኑ ለሰዉ ሀብት አስተዳር ክፍል ሪፖርት ማድረግ አለበት፡፡
2. የበጎ ፈቃድ አገልግሎት ሰጪዎች ያሏቸው መብቶች ፡- 
      ሀ/ በስምምነት ውሉ መሠረት የደህንነት ደንቦች ላይ ስልጠና የማግኘት፣
      ለ/ በስምምነት ውሉ መሠረት የዕረፍት ፈቃድ የማግኘት፣
      ሐ/ በማዕከሉ ውስጥ ስለሚሰጡት አገልግሎቶች መረጃዎችን የማግኘት፣
      መ/ በማዕከሉ ውስጥ ለሰጡት የበጎ ፈቃድ አገልግሎት ተገቢውን መስፈርት አሟልተው ሲገኙ በበጎ ፈቃደኝነት ተግባራት ውስጥ መሳተፋቸውን የሚያረጋግጥ ኦፊሻላዊ የምስክር ወረቀት የማግኘት፣
     ሠ/ ለሰጡት የበጎ ፈቃድ አገልግሎት በስምምነት ውሉ መሠረት ተገቢውን ጥቅማ ጥቅም የማግኘት፣
ረ/ የበጎ ፈቃድ አገልግሎት በሚሰጡበት ጊዜ ከሥራቸው ጋር ተያይዞ በህይወታቸው ወይም በጤናቸው ላይ ለሚደርሰው ጉዳት በመንግስት ሰራተኞች መተዳደሪያ አዋጅ በተደነገገው ህግ መሰረት አገልግሎት የማግኘት።
3. የበጎ ፈቃድ አገልግሎት ሰጪ ግዴታዎች፣ 
ሀ/ በስምምነት ውሉ መሠረት የተመደቡበትን አገልግሎት/ ተግባር በወቅቱ እና ጥራት ባለው መልኩ መወጣት፣
ለ/ በሚጠየቀው መሰረት ስለ ተግባራቸው ለበጎ ፈቃደኞች አስተባባሪ ሪፖርት ማቅረብ፣
መ/ አገልግሎት በሚሰጡበት ወቅት ሊያጋጥሟቸው የሚችሉትን የማዕከሉንና የተገልጋዮችን ሚስጥራዊ መረጃዎችን ከመግለጽ መቆጠብ፣
ሠ/ የበጎ ፈቃድ አገልግሎት በሚሰጡበት ወቅት ለሥራ የተሰጣቸውን እንዲሁም የማዕከሉን ንብረቶች በአግባቡ መጠቀምና በጥንቃቄ መያዝ፣
ረ/ የበጎ ፈቃድ አገልግሎት ሰጪዎች ለሚያስከትሉት ማንኛውም ቁሳዊ ጉዳት ኃላፊነት ይኖርባቸዋል፣
ሰ/ በበጎ ፈቃድ ሥራ ወቅት ቁርጠኝነትን ለማሳየት የማዕከሉን አጠቃላይ ፍላጎቶች መደገፍ፣ እንዲሁም የማዕከሉን ህዝባዊ ስም ሊጎዱ ከሚችሉ ድርጊቶች መራቅ፤
ሸ/ የማዕከሉን እንቅስቃሴዎች የሚቆጣጠሩትን የውስጥ ደንቦች እና የስነምግባር ደረጃዎችን ማክበር፣.
13. የበጎ ፈቃድ አገልግሎት ሰጪዎች ተግባራት አፈጻጸም ግምገማ
1. የበጎ ፍቃድ አገልግሎት ሰጪዎችን አቅማቸውን ለመለየት እና ችሎታቸውን እና ክህሎቶቻቸውን በብቃት ለመጠቀም ወቅታዊ አፈጻጸማቸውን ለመከታተልና ለመደገፍ በየጊዜው ግምገማዎች ይካሄዳሉ።
2. ወቅታዊ ግምገማዎች በየወሩ መጨረሻ ላይ በበጎ ፈቃድ አገልግሎት ሰጪዎች አስተባባሪና በማዕከሉ የሰው ሀብት አስተዳደር ክፍል ይከናወናል። የሚቀጥለውን ግምገማ ሲያካሂዱ የቀደሙት የግምገማ ውጤቶች ግምት ውስጥ ይገባሉ።
3. ወቅታዊ ግምገማዎች በሚከተሉት መስፈርቶች ላይ የተመሰረቱ ናቸው፡፡
ሀ. የበጎ ፈቃደኞች ሰዓት አክባሪነት፣
ለ/ ስራዎችን በትክክለኛነት እና በጥራት መፈጸም፣
ሐ/ የውስጥ ደንቦች አከባበር፣
መ/ በስምምነት ውሉ የተቀመጡትን ግዴታዎች መወጣት፣
ሠ/ ከስሜታዊነት መረጋጋት፣ ትዕግስተኝነት፣ የቡድን ስራ ችሎታ፣
ረ/ ተነሳሽነት እና ፈጠራ ማለትም ከማዕከሉ ተግባራት ጋር የተጣጣሙ የሃሳቦች እና የአስተያየት ጥቆማዎች፣
ሰ/ አጠቃላይ የመልካም ሥነ ምግባር ሁኔታ፣
ሸ/ ቁርጠኝነት እና ውክልና ማለትም የማዕከሉን ተግባራት መደገፍ፣ የህዝብን ጥቅም ማስጠበቅ፣ የማዕከሉን ስም ማስጠበቅ።
4. ወቅታዊ ግምገማዎች በየወሩ መጨረሻ ከ15 ነጥብ የሚመዘን ይሆናል፣
5. የወቅታዊ ግምገማ ውጤቶች በየወሩ መጨረሻ በበጎ ፈቃደኞች ዳታቤዝ ውስጥ ይቀመጣሉ።
6. በጎ ፈቃደኞች በግምገማ ውጤቱ ላይ ቅሬታዎች ካሉዋቸው ለበጎ ፈቃድ አስተባባሪ ይግባኝ ማለት ይችላሉ።
7. የበጎ ፈቃደኞች አስተባባሪው ቅሬታውን ተቀብሎ ከማዕከሉ ጋር በመነጋገር ለበጎ ፈቃደኞች ምላሽ እንዲያገኙ ማድረግ አለበት።
8. በግምገማው ውስጥ አድልዎ መኖሩ ተለይቶ ከታወቀ የበጎ ፈቃድ ሰጪዎች አስተባባሪና ማዕከሉ የእርምት እርምጃ እንዲወሰድ ማድረግ አለባቸው።
9. በበጎ ፈቃደኝነት እንቅስቃሴ መጨረሻ ላይ በእንቅስቃሴው ውስጥ የተገኘውን እውቀት ለመገምገም የጽሁፍ ፈተና ይሰጣል፡፡
10. ፈተናው 10 የምርጫ ጥያቄዎችን ያቀፈ እና የማዕከሉን አጠቃላይ ተግባራት፣ የሚሰጣቸውን አገልግሎቶች፣ የበጎ ፈቃድ ስራዎች መሰረታዊ ስፋት እይታዎችን ይሸፍናል።
11. በአጠቃላይ የበጎ ፈቃደኞች እንቅስቃሴ የምዘና ግምገማ 90% በየወቅቱ ግምገማ እና 10% በፈተና ውጤት ላይ የተመሰረተ ነው።.

14. ስለምስክር ወረቀት አሰጣጥ፣ (Certification)
1. የበጎ ፈቃድ አገልግሎት ሰጪዎች ተግባራት የመጨረሻው የግምገማ ውጤት ለበጎ ፈቃደኞች የምስክር ወረቀት መስጠት ይሆናል።
2. የምስክር ወረቀት ማግኘት የሚቻለው በጎ ፈቃደኞች በተመደቡበት የስራ መስክ የግምገማ ነጥባቸው 80 እና ከዚያ በላይ ያገኙ ሲሆን ነው ።
3. የምስክር ወረቀቱ በአማርኛ እና በእንግሊዘኛ ቋንቋ የተዘጋጀ ሆኖ የሚከተሉትን ዝርዝር መረጃዎች ያካትታል፣
ሀ/ የማዕከሉን ስምና አርማ፣
ለ/ የተሰጠበትን ምክንያት የሚገልጽ ይዘት፣
ሐ/ የበጎ ፈቃድ አገልግሎት ሰጪው ሙሉ ስም፣
ሠ/ በጎ ፈቃድ አገልግሎት ሰጪው የሰጠው የአገልግሎት ዓይነትና የሰጠበት ጊዜ፣
ረ/ የምስክር ወረቀቱ በማዕከሉ ሥራ አስፈፃሚ ወይም ስልጣን ባለው ሰው የተፈረመ እና የማዕከሉ ማህተም ያረፈበት መሆን አለበት፡፡
4. ከላይ በተጠቀሰው አግባብ ለበጎ ፈቃድ አገልግሎት የተሰጠ የምስክር ወረቀት የያዘሰው በማንኛውም መንግስታዊም ሆነ መንግስታዊ ባልሆነ ቀጣሪ አካል ቅድሚያ እንዲያገኝ ይደረጋል፡፡
15. የበጎ ፈቃድ አገልግሎት ሰጪን ከማዕከሉ ስለማሰናበት፣
አንድ የበጎ ፈቃድ አገልግሎት ሰጪ ከዚህ በታች በተገለጹት ሁኔታዎች ከማዕከሉ ሊሰናበት ይችላል፡፡
1. በዚህ መመሪያ የተጠቀሱትን ግዴታዎች በአግባቡ አለመወጣቱ በየወቅቱ በሚደረጉ የአፈጻጸም ምዘናዎች በተደጋጋሚ ዝቅተኛ ውጤት ካመጣና ድጋፍ ተደርጎለትም መሻሻል ካልቻለ፣
2. በዚህ መመሪያና በሌሎች አግባብነት ባላቸው ህጎች መሠረት የሥነ ምግባር ግድፈት ከፈጸመና በማስረጃ ከተረጋገጠ፣
3. በጎ ፈቃድ አድራጊው በአገልግሎቱ መቀጠል አለመፈለጉን በጽሁፍ ጥያቄ ካቀረበና በሚመለከተው አካል ከተረጋገጠ፡፡

ክፍል አራት
16. ልዩ ልዩ ድንጋጌዎች
1. መመሪያውን ስለማሻሻል

ይህ መመሪያ ከሚፈጥረው የአዳዲስ ቴክኖሎጂ እና አሰራር ስርዓት ሁኔቶች እና ከተጠቃሚዎች ፍላጎትና እርካታ አንጻር ማሻሻል አስፈላጊ ሆኖ ከተገኘ ማዕከሉ በማንኛውም ጊዜ መመሪያውን የማሻሻል ስልጣን አለዉ።
2. ተፈጻሚነት ስለማይኖራቸው ሕጎች

ከዚህ መመሪያ ጋር የሚቃረን ማንኛውም መመሪያ ወይም ልማዳዊ አሠራር በዚህ መመሪያ ውስጥ የተካተቱትን ጉዳዮች በተመለከተ ተፈጻሚ አይሆንም፡፡

ይህ መመሪያ ቀደም ሲል በተሰሩ ስራዎች ላይ ተፈጻሚ የሚሆነው ስራዎቹ ከመመሪያው ጋር ተቃራኒ ሆነው እስካልተገኙ ድረስ ነው፡፡

16. መመሪያው የሚፀናበት ጊዜ፣
ይህ መመሪያ ከ ------------ ቀን 2018 ዓ.ም ጀምሮ ተግባራዊ ይሆናል፡፡

